༄༅། །དཔལ་ས་སྐྱ་པ་ཆེན་པོ་སྔགས་འཆང་བླ་མ་ཐམས་ཅད་མཁྱེན་པ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོའི་བཀའ་འབུམ་དཀར་ཆག་བཞུགས་སོ།། ཨོཾ་སྭ་སྟི་སིདྡྷི། རྒྱལ་ཀུན་མཁྱེན་བརྩེའི་ཡོན་ཏན་གཟི་འབར་ཡང་། །བྱིན་རླབས་མེ་ཡི་རྡུལ་ཕྲེང་བླ་མ་རྗེ། །མེ་ཤེལ་མེད་པར་མི་འབྱུང་དེ་བས་ན། །དེ་ཡི་ཞབས་པད་སྤྱི་བོས་གུས་མཆོད་དེ། །གང་གསུང་ལེགས་བཤད་རིན་ཆེན་སྣ་ཚོགས་ཕྲེང་། །གབ་དང་འཁྲུགས་དང་འཐོར་བ་སྤངས་ཕྱིར་དང་། །སྐལ་བཟང་བློ་ཆེན་མགྲིན་པ་མཛེས་སླད་དུ། །ཐོ་ཡིག་གསེར་གྱི་སྐུད་པར་བརྒྱུ་བར་བྱ། །ཀ་ཡེ་གྲོགས་དག་འཇམ་མགོན་བླ་མ་ཡི། །རྣམ་མང་གསུང་གི་ཆུ་གཏེར་ཐོས་བསམ་གྱིས། །སྲུབ་པར་གྱིས་དང་རང་གཞན་རྨོངས་པའི་སྨག །འཕྲོག་བྱེད་རྣམ་དཔྱོད་ཉི་ཟླའི་དཔལ་ཐོབ་འགྱུར། །ཞེས་སྐབས་སུ་བབ་པ་ཆ་ཙམ་ཀླད་དུ་བརྗོད་ནས། འདིར་སྔགས་འཆང་བླ་མ་ཐམས་ཅད་མཁྱེན་པ་ཆེན་པོའི་དགུང་ལོ་ལྔ་བཅུ་ང་གསུམ་ཡན་གྱི་གསུང་འབུམ་རྣམས་དཀར་ཆག་ཏུ་བྲི་བ་ལ་དོན་གསུམ་སྟེ། མདོ་སྔགས་ཐུན་མོང་བ་སྤྱིའི་སྐོར། ཐུན་མོང་མ་ཡིན་པ་བྱེ་བྲག་པའི་སྐོར། ཞར་བྱུང་ཐ་སྙད་རིག་གནས་ཐོར་བུ་བའི་སྐོར་རོ། །དང་པོ་ལ་ཡང་བསྟོད་ཚོགས་དང་། གསུང་མགུར། ཞལ་གདམས་སོགས་ཀྱི་སྐོར། གསན་ཡིག་དང་རྣམ་ཐར་སོགས་ཀྱི་སྐོར་གཉིས་ལས། དང་པོ་བསྟོད་ཚོགས་ལ། ཀ༽དཔལ་ལྡན་ས་སྐྱ་པའི་བླ་མ་དམ་པ་རྣམས་ལ་བསྟོད་པ་པདྨ་རཱ་གའི་འཕྲེང་བ་འདི་སྐབས་ལྔར་བཅད་པའི་དོན་བཟང་ཞིང་ཚིག་ལྡེབས་ལེགས་པ་ཞིག་ཡོད། ཡང་གོང་མ་ལྔ་ལ་གསོལ་འདེབས་ཡིད་ཀྱི་འདོད་འཇོ། ཡང་གོང་བསྟོད་ཚིགས་བཅད་རེ་རེ་བྱས་པ་གཉིས། རྣལ་འབྱོར་དབང་ཕྱུག་ལ་བསྟོད་པ་འཕགས་མཆོག་མ་དང་། རྣལ་འབྱོར་དབང་ཕྱུག་ལ་སྐུའི་རྣམ་འགྱུར་དྲུག་གི་སྒོ་ནས་བསྟོད་པ་དངོས་གྲུབ་ཆར་འབེབས་གཉིས། རྗེ་བཙུན་རྣལ་འབྱོར་གྱི་དབང་ཕྱུག་དཔལ་ཐུགས་རྗེ་ཆེན་པོ་ལ་བསྟོད་པ་ནོར་བུའི་དོ་ཤལ་མཁས་རྣམས་དགའ་བའི་མཛེས་རྒྱན། འདི་མཚན་དང་སྤེལ་བས་ཤིན་ཏུ་ལེགས་པ་ཞིག་ཡོད། རྗེ་བཙུན་ཆེན་པོ། ཆོས་རྗེ་ཁུ་དབོན། བླ་མ་དམ་པ་རྣམས་ལ་བསྟོད་པའི་རྒྱ་གཞུང་ཕྱོགས་གཅིག་ཏུ་བསྒྲིགས་པ། རྗེ་བཙུན་གྱི་གསོལ་འདེབས་སྐད་གཉིས་སྦྱར་བ། གནས་བཅུ་ལ་བསྟོད་པ་ཤླཽ་ཀ་གཅིག ས་པཎ་ལ་བསྟོད་པ་དངོས་གྲུབ་མཆོག་སྩོལ་འདོད་དོན་ཀུན་འགྲུབ་འདི་གསུང་རྩོམ་རྣམས་ཀྱི་ཐོག་མ་ཡིན། འཇམ་མགོན་གྲུབ་པའི་དཔའ་བོ་དབང་པོའི་མཚན་ཅན་ལ་གསོལ་འདེབས་ཡིད་འཕྲོག་ལྷའི་ལྗོན་ཤིང་དད་པ་རབ་གཡོ་བྱིན་རླབས་མྱུར་འཇུག དོན་གཉིས་ལྷུན་གྲུབ། ཉེས་པའི་མུན་བསལ་ཏེ་ཚན་པ་ལྔ། སྔགས་འཆང་གྲགས་པ་བློ་གྲོས་ལ་གསོལ་འདེབས་ལེགས་པའི་འབྱུང་གནས། སྙིང་གི་ཐིག་ལེ། དགོས་འདོད་ཀུན་འབྱུང་། བསམ་པ་ལྷུན་གྲུབ། ནོར་བུའི་ཕྲེང་མཛེས་ཏེ་ཚན་པ་ལྔ། མུས་ཆེན་སངས་རྒྱས་རྒྱལ་མཚན་ལ་གསོལ་འདེབས་དགོས་འདོད་བསམ་འཕེལ། ངོ་མཚར་ཨུཏྤ་ལའི་ཕྲེང་བ། བྱིན་རླབས་བདེ་ཆེན་འབྱུང་བ། སྙན་ངག་འཁོར་ལོ་ངོ་མཚར་སྣང་བ། བསམ་དོན་ཀུན་འགྲུབ། ཡིད་ཀྱི་འདོད་འཇོ། དད་པའི་མྱུ་གུ། བྱིན་རླབས་མྱུར་དུ་འགུགས་པའི་ཕོ་ཉ། བླ་མ་རྒྱང་འབོད་སྙིང་གི་གདུང་དབྱངས། གདུང་དབྱངས་གསོལ་འདེབས་བསམ་དོན་ཀུན་འགྲུབ་སྟེ་ཚན་པ་བཅུ། དེ་ཉིད་ལ་བརྟན་བཞུགས་བསམ་དོན་ཀུན་འགྲུབ། དེ་ཉིད་ཀྱི་གསུང་གི་གཟེགས་མ་དད་པའི་དཔལ་སྟེར། རྩ་བའི་བླ་མ་རྣམས་ལ་གསོལ་འདེབས་འཆི་མེད་དབང་པོའི་རྔ་སྒྲ། བསམ་པ་ལྷུན་གྲུབ། གྲུབ་མཆོག་མཐུ་སྟོབས་དབང་ཕྱུག་ལ་གསོལ་འདེབས་དངོས་གྲུབ་མཆོག་སྩོལ། དངོས་གྲུབ་མ་ལུས་པ་འགུགས་པའི་ལྕགས་ཀྱུ་སྟེ་ཚན་པ་གཉིས། སྤྱན་སྔ་རིན་པོ་ཆེ་ཀུན་དགའ་དོན་འགྲུབ་ལ་བསྟོད་པ་ངོ་མཚར་མེ་ཏོག་ཕྲེང་བ། དེས་མཛད་པའི་སློབ་བཤད་རྩོད་སྤོང་ལ་བསྔགས་བརྗོད། ནགས་དགོན་པ་ཆེན་པོ་ལ་བསྟོད་པ་རིན་ཆེན་མགུལ་རྒྱན། དོན་གཉིས་ལྷུན་གྲུབ། རྗེ་དབང་ཕྱུག་རབ་བརྟན་ལ་བསྟོད་པ་བྱིན་རླབས་མྱུར་དུ་འབྱུང་བའི་ཕོ་ཉ། ལྷ་རྫས་མེ་ཏོག་གི་ཆུན་པོ། མཁན་ཆེན་ཐམས་ཅད་མཁྱེན་པ་ངག་དབང་ཆོས་གྲགས་ལ་བསྟོད་པ་དད་གུས་ཐུགས་རྗེའི་ཆར་འབེབས། དད་པའི་མེ་ཏོག བདག་བསྟོད་སྐུལ་བྱེད་དགའ་བསྐྱེད། བརྟན་བཞུགས་དོན་གཉིས་མཐར་ཕྱིན། བརྟན་བཞུགས་གསོལ་འདེབས་ཀྱི་ཁ་སྐོང་ཡར་ངོའི་ཟླ་དབང་། བརྟན་བཞུགས་བསམ་པ་ལྷུན་གྲུབ། གྲུབ་ཆེན་ཐང་སྟོང་རྒྱལ་པོ་ལ་གསོལ་འདེབས་མི་མཐུན་པའི་ཕྱོགས་ལས་རྣམ་པར་རྒྱལ་བའི་རྒྱལ་མཚན་མཆོག་གི་དགོས་འདོད་འབྱུང་བའི་རིན་པོ་ཆེའི་ཏོག་དང་། དགོས་འདོད་ཀུན་འབྱུང་གཉིས། འཕེལ་གདུང་རིན་པོ་ཆེ་སོགས་ལ་གསོལ་འདེབས་ཡིད་བཞིན་ནོར་བུའི་འཕྲེང་མཛེས། རྒྱན་དྲུག་མཆོག་གཉིས་ལ་བསྟོད་པ་སརྒ་བཞི་པ། འདི་དེ་དག་གི་རྣམ་ཐར་མདོར་བསྡུས་བརྗོད་པའི་ངོ་མཚར་ཅན་ཞིག་སྣང་། རྡོ་རྗེ་འཆང་ཀུན་དགའ་བཟང་པོ་ལ་བསྟོད་པ་དད་པའི་སྙེ་མ། ཀུན་མཁྱེན་བསོད་ནམས་སེང་གེ་ལ་བསྟོད་པ་དད་པ་རྒྱ་མཚོའི་རླབས་ཕྲེང་། རྗེ་དཀོན་མཆོག་རྒྱ་མཚོ་ལ་གསོལ་འདེབས་དོན་གཉིས་ལྷུན་གྲུབ་དང་། བྱིན་རླབས་ཆར་འབེབས་གཉིས། རྒྱལ་སྲས་ཐོགས་མེད་ལ་གསོལ་འདེབས་དོན་གཉིས་ལྷུན་གྲུབ། སྐྱིད་གྲོང་ཇོ་བོ་ལ་གསོལ་འདེབས་དོན་གཉིས་ལྷུན་གྲུབ། སྒྲོལ་དཀར་ཚེ་ཁྲིད་བརྒྱུད་འདེབས་ཁ་སྐོང་དང་བཅས་པ། འབའ་ར་ལུགས་ཀྱི་ཚེ་ཁྲིད་ཀྱི་བརྒྱུད་འདེབས་འཆི་བདག་འཇོམས་པའི་རྡོ་རྗེ། སློབ་དཔོན་ཆེན་པོ་པདྨ་ལ་བསྟོད་པ་བར་ཆད་ཀུན་སེལ། དེ་ཉིད་ལ་གསོལ་འདེབས་བསམ་པ་མྱུར་འགྲུབ། གནས་བརྟན་བཅུ་དྲུག་ལ་བསྟོད་པ་བྱིན་རླབས་ཆར་འབེབས། ལམ་ཟབ་བརྒྱུད་འདེབས་བསམ་པ་ལྷུན་གྲུབ། བདེ་ཀྱེ་གསང་གསུམ་གྱི་བླ་མ་བརྒྱུད་པ་ལ་ནང་མཆོད་འབུལ་བའི་ཁ་སྐོང་། ཕར་ཚད་བརྒྱུད་འདེབས་ཀྱི་ཁ་སྐོང་ཡིད་ཀྱི་འདོད་འཇོ། རིག་འཛིན་བསྐུལ་གྱི་ཁ་སྐོང་། ཕུར་པའི་བརྒྱུད་འདེབས་ཁ་སྐོང་། དྲག་པོ་སྒྲོལ་དབང་གི་བརྒྱུད་འདེབས་ཁ་སྐོང་། དྲག་བསྐུལ་ཆོ་གའི་སྒྲིག་རིམ་སོགས་ཀྱི་ཐོ། རིག་འཛིན་བརྒྱུད་འདེབས་བར་ཆད་ཀུན་བསལ། རིག་འཛིན་བླ་བརྒྱུད་ལ་ཇ་མཆོད་འཇམ་དབྱངས་དབང་པོའི་མཚན་ཅན་གྱིས་མཛད་པའི་ཁ་སྐོང་། འཇམ་དབྱངས་ལ་བསྟོད་པ་བྱིན་རླབས་སྐུལ་བྱེད། དབྱངས་ཅན་མ་ལ་བསྟོད་པ་རྒྱན་གྱི་ཕྲེང་བ། གུར་དྲག་བརྒྱུད་འདེབས་ཁ་སྐོང་། བདེ་མཆོག་བརྒྱུད་འདེབས་ཁ་སྐོང་། ཕུར་པའི་བརྒྱུད་འདེབས་འཕྲིན་ལས་འདོད་འཇོ། རྒྱུད་གསུམ་མན་ངག་དང་བཅས་པའི་བརྒྱུད་འདེབས་ཁ་སྐོང་། ཡང་དེའི་ཁ་སྐོང་དཀར་པོའི་ཕྱོགས་ཀྱི་བསིལ་ཟེར་ཅན། ཡང་དེའི་ཁ་སྐོང་དོན་གཉིས་ལྷུན་གྲུབ། དམར་པོ་སྐོར་གསུམ་ལ་བསྟོད་པ་དངོས་གྲུབ་ཆར་འབེབས། ཐུབ་བསྟན་ལྷ་ཆེན་གྱི་མཆོད་རོལ་ལ་བསྔགས་པའི་ཚིགས་བཅད། དེར་བླ་བྲེ་ཕུལ་བའི་ཡི་གེ རྔ་ཆེན་ཕུལ་བའི་ཡི་གེ ལྷ་སའི་ཇོ་བོ་ལ་སྙན་ཤལ་ཕུལ་བའི་ཁ་ཡིག ཡིན་ཐང་ལ་ན་བཟའ་ཕུལ་བའི་ཡི་གེ སྐུ་འདྲ་མཇེ་ཐོད་མར་མཆོད་རྫས་ཕུལ་བའི་ཡི་གེ རྟེན་ངོ་མཚར་ཅན་རྣམས་ལ་གསོལ་འདེབས་དགོས་འདོད་ཀུན་འབྱུང་། རྗེ་ཉིད་ལ་འཇམ་མགོན་དབང་པོའི་མཚན་ཅན་གྱིས་གནང་བའི་ཞལ་གདམས་ལས་ཟུར་དུ་བཀོལ་བ་གསོལ་འདེབས་བསམ་པ་ལྷུན་གྲུབ། བཤགས་སྨོན་རེ་བ་ཀུན་འགྲུབ། སྨོན་ལམ་ཐར་པའི་སྒོ་འབྱེད། གསོལ་འདེབས་རེ་བ་ཀུན་འགྲུབ། གསོལ་འདེབས་བྱིན་རླབས་ཡིད་ཆེས་ལྡན་པ། བྱམས་པའི་སྐུ་གསུང་བྱོན་མའི་བསྟོད་པ། བླ་མ་དམ་པའི་སྐུ་འདྲ་ལ་སྙན་དར་ཕུལ་བའི་ཁ་ཡིག གསོལ་འདེབས་ཡིད་ཀྱི་འདོད་འཇོ། བཤགས་པ་སྒྲིབ་པ་ཀུན་སེལ། སྨོན་ལམ་བསམ་པ་ཀུན་འགྲུབ། གསོལ་འདེབས་སྨོན་ལམ་དང་བཅས་པ་དོན་གཉིས་ལྷུན་གྲུབ། གསོལ་འདེབས་འདོད་པའི་འབྲས་སྩོལ། གསོལ་འདེབས་སྨོན་ལམ་བསམ་པ་ལྷུན་གྲུབ། གསོལ་འདེབས་སྨོན་ལམ་དང་བཅས་པ་དགོས་འདོད་ཀུན་འགྲུབ། བཤགས་སྨོན་གྱི་ཚིགས་བཅད་རེ་བ་ཀུན་འགྲུབ། རྒྱལ་ཡུམ་དམ་པའི་ཆེད་དུ་མཛད་པའི་སྨོན་ལམ་གསོལ་འདེབས་བསམ་པ་མྱུར་འགྲུབ། ཅི་བསམ་ལྷུན་གྲུབ། སྨོན་ལམ་རེ་བ་ཀུན་འགྲུབ། གསུང་ངག་བླ་མ་བརྒྱུད་པ་རྣམས་ཀྱི་རྣམ་ཐར་མདོར་བསྡུས་དང་སྦྱར་ཏེ་གསོལ་འདེབས་མཁས་པ་དགའ་བྱེད། སྦྱོར་དྲུག་བརྒྱུད་འདེབས་འཕྲིན་ལས་མཁའ་ཁྱབ། ལམ་འབྲས་ཐོབ་པའི་གང་ཟག་རྣམས་ཀྱིས་རང་རང་གི་རྩ་བའི་བླ་མ་ལ་གསོལ་འདེབས་དགོས་འདོད་ཀུན་འབྱུང་། གུར་གྱི་མགོན་པོའི་ཆོས་སྐོར་གྱི་བླ་མ་བརྒྱུད་པའི་གསོལ་འདེབས་བསམ་དོན་ཀུན་འགྲུབ། བར་ཆད་ཀུན་སེལ། ཡང་བར་ཆད་ཀུན་སེལ་སྡེ་ཚན་ས་གསུམ། ཡང་ནག་པོ་ཆེན་པོའི་བརྒྱུད་པའི་གསོལ་འདེབས་ལམ་རིམ་དང་བཅས་པ་ཚར་ཆེན་གྱིས་མཛད་པ། དེའི་ཁ་སྐོང་རྗེ་འདིས་མཛད་པ། དཔལ་མགོན་ཞལ་བཞི་པ་གསང་སྒྲུབ་ཀྱི་བརྒྱུད་འདེབས། བདེ་མཆོག་བརྒྱུད་འདེབས་དངོས་གྲུབ་ཆར་འབེབས། མཁའ་འགྲོ་རྒྱ་མཚོའི་བརྒྱུད་འདེབས་བྱིན་རླབས་རྒྱ་མཚོ། དཀར་བདུད་ཀྱི་བསྟོད་པ་དགེ་ལེགས་ཕུན་ཚོགས། རང་གཞན་གྱི་དོན་དུ་བྲིས་པའི་མཆོད་བརྗོད་བློ་གསལ་ཚིམ་བྱེད། མི་དབང་ཀརྨ་བསྟན་སྐྱོང་དབང་པོ་ལ་བསྔགས་པ་འཆི་མེད་གསེར་གྱི་རྔ་ཆེན་རྣམས་སོ།། ༈ །།གསུང་མགུར་སོགས་ཀྱི་སྐོར་ལ། ལེགས་བཤད་ཡིད་ཀྱི་གདུང་བསལ། ཉམས་དབྱངས་མཐོང་བ་དོན་ལྡན། ཉམས་དབྱངས་བདག་འཛིན་མདུད་གྲོལ། ཞལ་གདམས་ཟིན་བྲིས་བདུད་རྩིའི་ཐིགས་པ། རྗེས་སྤྱོད་ཉམས་ལེན་གོང་འཕེལ་གྱི་ཡི་གེ གསུང་ངག་ལམ་འབྲས་ལ་ཐོས་བསམ་དུས་ཀྱི་རྨི་ལམ་ཡི་གེ ཉམས་དབྱངས་ངན་སྤྱོད་ཁྲེལ་གཏམ། བདེ་མཆོག་བསྙེན་དུས་ཀྱི་ཉམས་དབྱངས། རང་ལ་གྲོས་འདེབས་སྐྱོན་སེལ་སྨན་མཆོག ཉམས་དབྱངས་ཡོན་ཏན་འབྱུང་གནས། བར་ཆད་ཀུན་སེལ། ཕུན་ཚོགས་རབ་རྒྱས། སྙིགས་མའི་གཏམ་བླ་མ་རྒྱང་འབོད་ཀྱི་ཚིགས་བཅད་དང་རང་གི་སྤྱོད་ཚུལ་ལ་ཡིད་འབྱུང་ཚིགས་བཅད་ལྷན་ཅིག་བསྡེབས་པ། བདག་བསྟོད་སྐུལ་བྱེད་རབ་དགའ། ཉམས་ཤར་ཡི་གེ་བློ་ལྡན་དགའ་བསྐྱེད། ཉམས་དབྱངས་ངན་སྤྱོད་ཟུག་རྔུ་སེལ་བྱེད། ཚེ་འདིའི་ཞེན་པ་སེལ་བྱེད། ཉམས་དབྱངས་གདན་ས་མ། རྗེ་མུས་ཆེན་ལ་ཞུ་ཡིག་རྟེན་གྱི་ཡི་གེ་ལེགས་བཤད་ཡིད་འབྱུང་སྐྱེད་བྱེད། ཉམས་དབྱངས་གསང་བའི་ཡི་གེ ཉམས་དབྱངས་ཨ་བཞི་མ། གསོལ་འདེབས་དད་པའི་མེ་ཏོག ཉམས་དབྱངས་སྙིང་གི་མུན་སེལ། ཉམས་དབྱངས་ངན་སྤྱོད་ཀྱི་ཟུག་རྔུ་བསྐྱེད་འབྲས། ཉམས་དབྱངས་ཡིད་བདེའི་མྱུ་གུ ངན་པའི་བསམ་སྦྱོར་ལ་ཁྲེལ་གཏམ། ཉམས་དབྱངས་གོང་མའི་ཞུ་འཕྲིན། རང་ལ་སྨྲས་པའི་ཉམས་དབྱངས། ཉམས་དབྱངས་ཞེན་གཅོད་རལ་གྲི། སྙིགས་མའི་སྣང་ཚུལ་ལ་སྐྱོ་བའི་གཏམ། ཉམས་དབྱངས་ཐུགས་རྗེ་ཉེར་བསྐུལ། སྙིང་གཏམ་བཟོད་པ་གོང་འཕེལ། ཉམས་ཤར་ཡི་གེ་དགེ་ལེགས་འབྱུང་གནས། རྗེ་ཉིད་ཀྱི་སྔར་བྱུང་གི་ཚུལ་རྣམས་སྨྲས་པ་ཡིད་ཀྱི་ཤིང་རྟ། བླ་མ་རྣམ་གསུམ་ལ་གདུང་དབྱངས་དོན་གཉིས་ལྷུན་གྲུབ། ཉམས་དབྱངས་བདུད་རྩིའི་ཐིགས་ཕྲེང་། འབྲས་རྩིས་གསལ་བྱེད། རང་ལོ་ཉེར་གསུམ་སྐབས་ཉིན་ཞག་ཕྲུགས་རེའི་དགེ་སྦྱོར་གསལ་འདེབས་ཀྱི་ཡི་གེ བསླབ་པ་འབུལ་ཆོག་གི་ཡི་གེ རང་ལོ་ཉེར་ལྔ་སྐབས་ཉིན་ཞག་ཕྲུགས་རེའི་དགེ་སྦྱོར་གསལ་འདེབས་ཀྱི་ཡི་གེ ཌ་ཌི་མགོན་ཁང་བཞེངས་དུས་བཀའ་བསྒོ་འཕྲིན་བཅོལ་གྱི་ཡི་གེ་ལེགས་བཤད་སྙན་པའི་སྒྲ་དབྱངས། སྦྱོར་དྲུག་སྒོམ་དུས་ཀྱི་ཉམས་དབྱངས་རང་སེམས་བདེ་སྟོང་གི་མྱུ་གུ་དང་། རང་སེམས་བདེ་སྟོང་གི་རང་གཟུགས་གཉིས། ཉམས་དབྱངས་རང་ལ་གྲོས་འདེབས་སོ། ༈ །ཞལ་གདམས་དང་གསུང་འཕྲིན་གྱི་སྐོར་ལ། མཁན་ཆེན་ངག་དབང་ཆོས་གྲགས་ལ་ཞུ་ཡིག་གཉིས། བློ་ལྡན་རྣམས་ལ་སྤྲིངས་ཡིག ས་སྐྱའི་ཆོས་གྲྭ་རྒྱས་བྱེད་ལེགས་བཤད། ལྷ་ཆེན་སྨོན་ལམ་གྱི་སྐབས་སྨྲས་པའི་ལེགས་བཤད། གླིང་ཁའི་བཅའ་ཡིག ཉམས་དབྱངས་ཆོས་རྒྱལ་མཉེས་པའི་མཆོད་རྫས། བདག་པོ་མཐུ་སྟོབས་དྲུང་ལ་གནང་བའི་བཀའ་ཤོག་གཉིས། ཡང་དག་སྒྲུབ་མཆོད་ཀྱི་ཐོ་ཡིག ཀརྨ་ཕུན་ཚོགས་རྣམ་རྒྱལ་ལ་གནང་བའི་གསུང་ཤོག་གཉིས། དཔོན་ས་ཚེ་རིང་རྒྱལ་མོ་ལ་སྤྲིང་ཡིག དབྱངས་ཅན་བསོད་ནམས་རྒྱལ་མོ་ལ་བརྟན་བཞུགས། ཡར་རྒྱབ་དཔོན་ཆེན་ལ་གནང་བའི་བཀའ་ཤོག གདོང་དགའ་བའི་དྲིས་ལན། བེ་རེ་རྒྱལ་པོ་ལ་བཀའ་ཤོག ས་དཀར་འདབ་ལྡོབ་ལ་གནང་བའི་བཀའ་ཤོག རི་སྦུག་སྤྱི་པར་བཀའ་ཤོག བཀྲ་ཤིས་རབ་བརྟན་པར་བཀའ་ཤོག ཤར་ཆེན་ཤེས་རབ་འབྱུང་གནས་པར་གདམས་ཡིག མཁན་ཆེན་ཆོས་རྣམ་རྒྱལ་ལ་བཀའ་ཤོག ཀླུ་སྒྲུབ་སྐུ་སྐྱེ་ལ་གནང་བའི་བཀའ་ཤོག ཆོས་ལས་པ་རིན་ཆེན་རྒྱལ་མཚན་ལ་བཀའ་ཤོག་གཉིས། ཉམས་དབྱངས་སྐྱོ་བའི་མྱུ་གུ ཡི་གེ་པ་ཨཱ་ནནྡ་ལ་གནང་བའི་བཀའ་ཤོག ཆོས་ལས་པ་རིན་ཆེན་རྒྱལ་མཚན་དང་རབ་འབྱམས་པ་ཀུན་བསམ་གཉིས་ལ་ཐུན་མོང་དུ་བཀའ་ཐོ་གཉིས། མཁན་ཆེན་རིན་ཆེན་རྒྱལ་མཚན་ལ་གདམས་ཡིག་གཉིས། ཀརྨ་འཇིགས་བྲལ་རྡོ་རྗེ་ལ་གདམས་ཡིག སྤྲུལ་སྐུ་རྣམ་རིག་པ་ལ་གདམས་ཡིག གཞན་ལ་གདམས་ཡིག་སྨྲ་པོར་ཡིད་བདེ་འབྱུང་བྱེད། ཉམས་དབྱངས་ཡིད་བདེའི་དཔལ་སྟེར། རྣམ་དཀར་ལ་སྤྲོ་བ་བསྐྱེད་གཏམ། ལམ་འཇུག་བཟང་ངན་གྱི་ཡི་གེ རབ་འབྱམས་ཀུན་བསམ་ལ་ཉམས་དབྱངས། རབ་འབྱམས་བསོད་བློ་ལ་གནང་བའི་ཕོ་ཡིག ཉེ་གནས་གྲྭ་པ་རྣམས་ལ་གདམས་ཡིག རང་གི་སློབ་བུ་འགའ་ལ་སྨྲས་པའི་ཡི་གེ ཉམས་དབྱངས་བློ་བདེའི་མྱུ་གུ གསང་བའི་ཉམས་དབྱངས། དགེ་འདུན་འོད་ཟེར་ལ་གདམས་ཡིག་གཉིས། བཀའ་བཅུ་འོད་ཟེར་གྱི་མཐའ་ཅན་ལ་གདམས་ཡིག་དྲུག མཆོག་དམན་གྱི་གྲོགས་ལ་བླང་དོར་བྱ་ཚུལ་གྱི་ཡི་གེ ཡ་རབས་ཀྱི་གཏམ་དཔྱོད་ལྡན་ཡིད་འཕྲོག ཞལ་གདམས་ཉེ་ལམ་རབ་བསྔགས། ཉམས་དབྱངས་ཡིད་བདེའི་མྱུ་གུ ཞལ་གདམས་ཡིད་ཀྱི་འདོད་འཇོ། ལེགས་བཤད་དཔྱོད་ལྡན་ཡིད་ཀྱི་ཤིང་རྟ། ཞལ་གདམས་དོན་གཉིས་ལྷུན་གྲུབ། མ་ཏི་བྷ་ཏྲ་ལ་གདམས་ཡིག འཕྲིན་ལས་རིན་ཆེན་གྲོགས་མཆེད་ལ་གདམས་ཡིག བཀླགས་པས་སྐྱེ་མེད་རྟོགས་བྱེད། བྱམས་པ་བཟང་པོ་ལ་ཉམས་དབྱངས་གདམས་པ་སྐུལ་བྱེད་རེ་སྐོང་། རྗེ་བཙུན་རིན་པོ་ཆེའི་སྐུ་བརྙན་ལ་གཟུངས་གཟུགས་ཀྱི་དཀར་ཆག་དངོས་གྲུབ་ཀུན་འབྱུང་། རྗེ་རྡོ་རྗེ་བདུད་འཇོམས་པ་ལ་གནང་བའི་བཀའ་ཤོག རབ་འབྱམས་པ་བསམ་གཏན་ལ་གདམས་ཡིག་དོན་གཉིས་ལྷུན་གྲུབ། ཕུར་པ་བླ་མ་ལ་བཀའ་ཤོག ཡོ་མོ་སྤྲུལ་སྐུ་ལ་བཀའ་ཤོག ས་ཡམ་ལ་གནང་བའི་བཀའ་ཤོག མཁས་རྟར་ཤིང་འདྲེན་དུས་གནང་བའི་བཀའ་ཤོག སྒོ་རུམ་དུ་བརྟག་གཏོར་བཙུགས་པའི་མདའ་དར་ཁ་ཡིག སྒོ་རུམ་དུ་བསྟན་གཏོར་བཙུགས་དུས་ཀྱི་སྙན་དར་ཁ་ཡིག་རྣམས་སོ། ༈ །གཉིས་པ་གསན་ཡིག་དང་རྣམ་ཐར་སོགས་ཀྱི་སྐོར་ལ། ཁ༽ ཆོས་ཀྱི་རྗེ་དཔལ་ལྡན་བླ་མ་དམ་པ་རྣམས་ལས་དམ་པའི་ཆོས་ཇི་ལྟར་ཐོས་པའི་ཚུལ་ཟབ་རྒྱས་ཆོས་ཀུན་གསལ་བའི་ཉིན་བྱེད་ལས་སརྒ་དང་པོ་འཇམ་དབྱངས་བསོད་ནམས་དབང་པོས་རྗེས་སུ་བཟུང་བའི་སྐབས། གཉིས་པ་སྔགས་འཆང་གྲགས་པ་བློ་གྲོས་ཀྱིས་རྗེས་སུ་བཟུང་བའི་སརྒ གསུམ་པ་རྗེ་མུས་ཆེན་གྱིས་རྗེས་སུ་བཟུང་བའི་སརྒ བཞི་པ་ཐར་རྩེ་ནས་ཀྱིས་རྗེས་སུ་བཟུང་བའི་སརྒ ལྔ་པ་འཇམ་དབྱངས་བསོད་ནམས་ལྷུན་གྲུབ་ཀྱིས་རྗེས་སུ་བཟུང་བའི་སརྒ དྲུག་པ་རྗེ་འབུམ་ཆེན་གྱིས་རྗེས་སུ་བཟུང་བའི་སརྒ བདུན་པ་རྗེ་ནགས་དགོན་པ་ཆེན་པོས་རྗེས་སུ་བཟུང་བའི་སརྒ བརྒྱད་པ་རྗེ་དབང་ཕྱུག་རབ་བརྟན་གྱིས་རྗེས་སུ་བཟུང་བའི་སརྒ དགུ་པ་མཁན་ཆེན་ཐམས་ཅད་མཁྱེན་པས་རྗེས་སུ་བཟུང་བའི་སརྒ བཅུ་པ་འཇམ་དབྱངས་མཐུ་སྟོབས་དབང་ཕྱུག་མཆེད་ཀྱིས་རྗེས་སུ་བཟུང་བའི་སརྒ བཅུ་གཅིག་པ་སྤྱན་སྔ་ཆོས་ཀྱི་སྤྱན་ལྡན་གྱིས་རྗེས་སུ་བཟུང་བའི་སརྒ་རྣམས་སོ། །རྗེ་བཙུན་ས་སྐྱ་པའི་གསུང་རབ་ལ་འཇུག་ཚུལ་གྱི་ཡི་གེ་ལེགས་བཤད་དཔྱོད་ལྡན་ཡིད་འཕྲོག ས་སྐྱ་པའི་གདུང་རབས་བྱོན་ཚུལ་ངོ་མཚར་རིན་པོ་ཆེའི་བང་མཛོད་དགོས་འདོད་ཀུན་འབྱུང་། དཔལ་ས་སྐྱའི་གནས་བཤད་འཇམ་དབྱངས་བསོད་ནམས་དབང་པོའི་གསུང་རྩོམ་གནང་འཕྲོ་ཐོར་བུ་བཞུགས་པ་རྣམས་ཕྱོགས་གཅིག་ཏུ་བསྒྲིགས་པ། དུས་མདོས་ཆེན་མོའི་བྱུང་ཚུལ་ངོ་མཚར་ཕྲེང་བ། དཔལ་བསམ་ཡས་ཀྱི་བཀའ་སྲུང་བྱོན་ཚུལ་ཆོས་སྐྱོང་དགེས་པའི་ཡིད་འཕྲོག་ལྷའི་རོལ་མོ། སྔགས་འཆང་ཆོས་ཀྱི་རྒྱལ་པོའི་རྣམ་ཐར་རྒྱས་པ་ངོ་མཚར་རྒྱ་མཚོ། འབྲིང་པོ་ཡིད་འཕྲོག་ལྷའི་ལྗོན་ཤིང་། གྲུབ་མཆོག་བསོད་ནམས་དབང་པོའི་རྣམ་ཐར་རྒྱས་པ་བཅུད་ཀྱི་ཐིགས་ཕྲེང་རབ་ཏུ་འཕེལ་བའི་དགོས་འདོད་འབྱུང་བའི་ཆུ་གཏེར། འབྲིང་པོ་བཅུད་ཀྱི་ཐིགས་ཕྲེང་། སྔགས་འཆང་གྲགས་པ་བློ་གྲོས་ཀྱི་རྣམ་ཐར་བྱིན་རླབས་ཆར་འབེབས། སྔགས་འཆང་ཆོས་ཀྱི་རྒྱལ་པོ་ཡབ་སྲས་གསུམ་གྱི་རྣམ་ཐར་བསྡུས་པ་ངོ་མཚར་རིན་པོ་ཆེའི་ཕྲེང་བ། ས་ལོ་ཐམས་ཅད་མཁྱེན་པའི་རྣམ་ཐར་ངོ་མཚར་གསལ་བའི་མེ་ལོང་། དགོས་འདོད་ཀུན་འབྱུང་། ཡང་དེ་ཉིད་ཀྱི་རྣམ་ཐར་དཀོན་མཆོག་ལྷུན་གྲུབ་ཀྱིས་མཛད་པའི་ནང་གི་ཚིགས་བཅད་རྣམས་ཕྱོགས་གཅིག་ཏུ་བསྒྲིགས་པ། ཀུན་མཁྱེན་བསོད་ནམས་སེང་གེའི་རྣམ་ཐར་ངོ་མཚར་གསལ་བའི་ཉིན་བྱེད་བསོད་ནམས་རབ་རྒྱས། རྗེ་མུས་ཆེན་སངས་རྒྱས་རྒྱལ་མཚན་གྱི་རྣམ་ཐར་རྒྱས་པ་བྱིན་རླབས་ཀྱི་ཆར་འབེབས་ངོ་མཚར་སརྒ་གསུམ་པ། འབྲིང་པོ་ཡིད་འཕྲོག་དགོས་འདོད་ཀུན་འབྱུང་། བསྡུས་པ་ཨུཏྤ་ལའི་ཆུན་པོ། རྗེ་དཀོན་མཆོག་རྒྱ་མཚོའི་རྣམ་ཐར་བྱིན་རླབས་འདོད་དགུའི་ཆར་འབེབས། ཡང་དེ་ཉིད་ཀྱི་རྣམ་ཐར་དད་པའི་དཔལ་སྟེར་ཁ་སྐོང་དང་བཅས་པའི་བསྡུས་དོན་ལོགས་སུ་བཀོད་པ་འཕྲིན་ལས་ཀུན་ཁྱབ། དཀོན་མཆོག་ལྷུན་གྲུབ་ཀྱི་རྣམ་ཐར་དང་འདོད་དད་པའི་ཆུ་གཏེར་ལས་འོངས་པའི་ངོ་མཚར་རྦ་རླབས་ཀྱི་ཕྲེང་མཛེས། རྒྱལ་ཚབ་དམ་པའི་རྣམ་ཐར་ནོར་བུའི་ཕྲེང་བ། ཨ་ར་པ་ཙ་ནའི་བླ་མ་བརྒྱུད་པའི་རྣམ་ཐར་སློབ་དཔོན་རྩེ་མོས་མཛད་པ་ལ་ཞུ་དག་གནང་བ་རྣམས་སོ། ༈ །གཉིས་པ་ཐུན་མོང་མ་ཡིན་པ་བྱེ་བྲག་པའི་སྐོར་ལ། མདོ་ལུགས་གཙོ་ཆེ་བའི་སྐོར་དང་། རྡོ་རྗེ་ཐེག་པ་གཙོ་བོར་གྱུར་པའི་སྐོར་གཉིས་ལས། དང་པོ་ལ། ཡོངས་རྫོགས་དགེ་བསྙེན་སྒྲུབ་ཚུལ་འཕྲིན་ལས་མཁའ་ཁྱབ། དགེ་བསྙེན་དང་དགེ་ཚུལ་སྒྲུབ་ཚུལ་ཉེར་མཁོ་ཀུན་གསལ། གཎྜའི་རྣམ་གཞག་རྟ་བདུན་རྒྱལ་པོ། གྲུབ་མཐའ་བཞིའི་རྣམ་གཞག་གྲུབ་མཐའ་ཀུན་ཤེས། བཀའ་གདམས་བྱུང་ཚུལ་ལེགས་བཤད་ཀུན་དགའ། བཀའ་གདམས་ཆོས་འབྱུང་ཆེན་མོ་ངོ་མཚར་རྒྱ་མཚོ། བཀའ་གདམས་ལྷ་བཞིའི་ཁྲིད་ཡིག་བཀའ་གདམས་བསྟན་པའི་སྒྲོན་མེ། བཀའ་གདམས་ཐིག་ལེ་བཅུ་དྲུག་གི་དབང་གི་ཚོམ། སྤྱོད་ཁྲིད་གདན་ཐོག་གཅིག་ཏུ་ཉམས་སུ་ལེན་ཚུལ་མ་རིག་མུན་སེལ། སྟོན་པས་ཆོ་འཕྲུལ་བསྟན་ཚུལ་དད་པའི་སྙེ་མ། དཔའ་བོས་མཛད་པའི་སྐྱེས་རབས་སོ་བཞི་པའི་སྙིང་པོའི་ཚིག་ཉུང་དོན་མང་བདེ་བླག་ཏུ་རྟོགས་བྱེད། རོལ་མོའི་བསྟན་བཅོས་ཀྱི་རྣམ་བཤད་བློ་གསལ་ཡིད་འཕྲོག བཟང་སྤྱོད་ཀྱི་དོན་འགྲེལ་ཁོག་ཕུབ་བདེ་བ་ཅན་དུ་བསྒྲོད་པའི་ལམ་བཟང་། བདེ་བ་ཅན་གྱི་ཞིང་བཀོད་ཕུན་ཚོགས་བཅོ་བརྒྱད་པ། བདེ་བ་ཅན་གྱི་ཞིང་གི་སྨོན་ལམ་ཕན་ཡོན་གྱི་ལུང་སྦྱོར། བདེ་བ་ཅན་གྱི་སྨོན་ལམ་ཞིང་བཀོད་རབ་ཏུ་གསལ་བའི་མེ་ལོང་། བདེ་བ་ཅན་གྱི་ཞིང་ལ་བསྔགས་པ་དད་པའི་ཆུ་གཏེར། སྨོན་ལམ་དགོས་འདོད་ཀུན་འབྱུང་། འོད་དཔག་མེད་ཀྱི་ཉལ་འཕོ་སྒོམ་ཚུལ་བདེ་བ་ཅན་བསྒྲོད་པའི་ཉེ་ལམ། ཡང་དེ་སྒོམ་ཚུལ་ས་པཎ་གྱིས་མཛད་པ་དང་། འཕགས་པས་མཛད་པ་ལ་ཞུ་དག་གནང་བ། རོང་སྟོན་གྱི་མ་ལ་གདམས་པའི་འཕོ་བའི་ཡི་གེ་ལ་ཞུ་དག་མཛད་པ། འཕོ་བའི་མན་ངག་གསལ་བ་འགྲོ་ཀུན་བདེ་སྟེར། སྨན་ལྷ་མཆོད་ཆོག་གི་སྙིང་པོ་ཉམས་སུ་ལེན་ཚུལ་རེ་སྨོན་ཀུན་འགྲུབ། སྨན་ལྷ་མཆོད་ཆོག་གི་རྣམ་བཤད་བསམ་འཕེལ་དོན་གྲུབ་ནོར་བུ། འཕགས་པས་མཛད་པའི་ལས་འབྲས་གསལ་བའི་མེ་ལོང་གི་དོན་འགྲེལ་བསོད་ནམས་རྒྱས་པའི་ཉིན་བྱེད། རྒྱལ་བའི་རྟོགས་བརྗོད་དཔག་བསམ་འཁྲི་ཤིང་གི་དོན་འགྲེལ་ཚོགས་གཉིས་བསམ་འཕེལ་ནོར་བུའི་ཕྲེང་མཛེས། རྒྱུ་འབྲས་ཐེག་པའི་སྤྱི་དོན་མདོ་སྔགས་བསྟན་པ་རྒྱ་མཚོའི་སྒོ་འབྱེད་རྣམས་སོ། ༈ །གཉིས་པ་རྡོ་རྗེ་ཐེག་པ་གཙོ་བོར་གྱུར་པ་ལ། གསང་སྔགས་རྙིང་མའི་སྐོར་དང་། གསར་མའི་སྐོར། དེ་དག་ལ་ཐུན་མོང་དུ་དགོས་པའི་སྐོར་དང་གསུམ་ལས། དང་པོ་ལ། ཏ༽ སྙིང་མ་སྤྱིའི་རྣམ་གཞག ཕུར་པ་ཡང་གསང་སྤུ་གྲིའི་བྱུང་ཚུལ་གྱི་ཡི་གེ རྡོ་རྗེ་ཕུར་པའི་སྒྲུབ་ཐབས་བཀླགས་པས་དོན་འགྲུབ་ཀྱི་རྣམ་བཤད་འཕྲིན་ལས་ཀྱི་པདྨོ་རབ་ཏུ་རྒྱས་པའི་ཉིན་བྱེད། རྡོ་རྗེ་ཕུར་པའི་གཏོར་བཟློག་དགྲ་བགེགས་ཀུན་འཇོམས་ཀྱི་རྣམ་བཤད་གནམ་ལྕགས་རྡོ་རྗེའི་དབལ་གྱི་རྣམ་བཤད་བདུད་སྡེ་འཇོམས་པའི་ཡེ་ཤེས་ཀྱི་མེ་ཆེན་འཕྲིན་ལས་འོད་ཟེར་ཀུན་ཏུ་འཕྲོ་བ། ཕུར་པའི་དབྱངས་རོལ་བརྗེད་ཐོ། དུས་གཏོར་ཆེན་མོའི་བདག་བསྐྱེད་ཕུར་ཆེན་མཛད་སྐབས་ཀྱི་དབྱངས་རེས་རོལ་མོ་སོགས་ཀྱི་བརྗེད་ཐོ། ཕུར་བུའི་འཆམ་དཔེ་སྣང་བ་འགྱུར་ཐུབ་ཀྱི་བསྡུས་དོན་འཕྲིན་ལས་ཀུན་ཁྱབ། དེ་ལ་ཉེ་བར་མཁོ་བའི་ཡི་གེ་དོན་གཉེར་ཀུན་སྨོན། འཆམ་དཔེ་སྣང་བ་འགྱུར་ཐུབ་ལས་ལོགས་སུ་བཀོད་པའི་སྟངས་སྟབས་ཀྱི་འཆམ་དཔེ་འཕྲིན་ལས་བསམ་འཕེལ། རྙིང་མའི་ཞུས་ལན་ཟིན་བྲིས་སྲད་པ་ཀུན་བློས་མཛད་པ་ལ་ཞུ་དག་གནང་བ་རྣམས་སོ། ༈ །གཉིས་པ་གསར་མའི་སྐོར་ལ། རྒྱུད་སྡེ་འོག་མའི་སྐོར་དང་། བླ་མེད་ཀྱི་སྐོར་གཉིས་ཀྱི། དང་པོ་ལ། ཚེ་དཔག་མེད་ལྷ་དགུའི་སྒྲུབ་དཀྱིལ་འཆི་མེད་དཔལ་སྟེར། ཚེ་མདོའི་རྣམ་བཤད་ཚེ་དང་བསོད་ནམས་རབ་ཏུ་རྒྱས་པའི་ཉིན་བྱེད། ཚེ་སྒྲུབ་བདུད་ལས་རྣམ་རྒྱལ། གྲུབ་པའི་རྒྱལ་མོ་ནས་བརྒྱུད་པའི་ཚེ་ཁྲིད་བདུད་རྩིའི་ཆུ་རྒྱུན། ཚེ་སྒྲུབ་འཆི་མེད་བདུད་རྩི་འགུགས་པའི་ལྕགས་ཀྱུ། ཚེ་སྒྲུབ་ཟབ་མོ་འཆི་མེད་བདུད་རྩིའི་བཅུད་ལེན། ཡང་ཚེ་སྒྲུབ་ཟབ་མོ་གཅིག སྒྲོལ་དཀར་གྱི་ཚེ་ཁྲིད་ཉམས་སུ་ལེན་ཚུལ་བདུད་རྩིའི་བུམ་བཟང་། སྒྲོལ་དཀར་བླ་མ་བརྒྱུད་པའི་ལོ་རྒྱུས་དད་པ་སྐྱེད་བྱེད། ཡོ་གའི་སྐོར་ལ། ཀུན་རིག་གི་བསྙེན་པ་དང་སྦྱིན་སྲེག་བྱ་ཚུལ་མ་ནོར་དོན་གསལ། སྦྱོང་རྒྱུད་ཀྱི་དོན་འགྲེལ་ཁོག་ཕུབ་སྦྱོང་རྒྱུད་བསྟན་པ་རྒྱས་པའི་ཉིན་བྱེད། ཡོ་གའི་ཆོས་འབྱུང་ཡོ་ག་ཆོས་ཀུན་གསལ་བའི་ཉིན་བྱེད། གཞན་ཕན་རྣམ་གཉིས་ཀྱི་གསལ་བྱེད་སྔགས་འཆང་ཆེན་པོས་མཛད་པའི་འཕྲོ་ཁ་བསྐངས་པ་དོན་གཉིས་ལྷུན་གྲུབ། བཀྲ་ཤིས་ཀྱི་ཡི་གེ་དགེ་ལེགས་ཀུན་འབྱུང་། སྔགས་འཆང་ཆེན་པོའི་ཀུན་རིག་ཆོག་བསྒྲིགས་ལས་དབང་ཆོག་ལོགས་སུ་བཀོད་པ། གཞན་ཕན་མཐའ་ཡས་ཀྱི་རྣམ་བཤད་གཞུང་དོན་གསལ་བའི་སྒྲོན་མེ། གཞན་ཕན་མཐའ་ཡས་ཀྱི་ལུང་སྦྱོར་རིན་ཆེན་འཕྲེང་བ། ཀུན་རིག་རྩ་བའི་དཀྱིལ་འཁོར་གྱི་ཆོ་གའི་དཀའ་གནས་ལེགས་བཤད་ཀུན་འདུས། བར་དོ་ཆོས་བཤད་སྒྲིབ་པ་ཀུན་བསལ་རྣམས་དང་། རབ་གནས་ཀྱི་ཆོ་གའི་རྣམ་གཞག་རྒྱུད་སྡེ་བཞི་ཆར་ལ་ཐུན་མོང་དུ་སྦྱར་ནས་བྱར་རུང་བ་ཡིན་ཀྱང་། རབ་གནས་ཀྱི་རྒྱུད་ཆུང་འདི་རྣལ་འབྱོར་རྒྱུད་དང་བླ་མེད་གཉིས་ཀྱི་ཐུན་མོང་བ་ཡིན་པས་རྣལ་འབྱོར་རྒྱུད་ཀྱི་ཁོངས་སུ་བསྡུས་ན། འདི་སྐོར་ལ་རབ་གནས་ཀྱི་ཆོ་ག་དོན་གཉིས་ལྷུན་གྲུབ་བློ་གསལ་དགའ་སྟོན། གནོད་སྦྱིན་འཁོར་ལོའི་སྒྲུབ་ཚུལ་ཕུན་ཚོགས་ཀུན་འབྱུང་། རྟེན་བསྐྱེད་ཀྱི་ཡི་གེ་མ་རིག་མུན་སེལ། རབ་གནས་དངོས་གྲུབ་འབྱུང་བའི་རྣམ་བཤད་རབ་གནས་བསྟན་པ་རྒྱས་པའི་ཉིན་བྱེད་རྣམས་སོ། །གཉིས་པ་བླ་མེད་ཀྱི་སྐོར་ལ། ཕ་རྒྱུད་ཀྱི་སྐོར། མ་རྒྱུད་ཀྱི་སྐོར། གཉིས་མེད་ཀྱི་རྒྱུད་ཀྱི་སྐོར། དེའི་ཁོངས་སུ་གཏོགས་པའི་ཆོས་སྐྱོང་གི་སྐོར་དང་བཞི་ལས། དང་པོ་འདོད་ཆགས་ཅན་གཙོ་བོར་འདུལ་བ་ལ་གསང་བ་འདུས་པའི་སྐོར་ལ། ད༽ ཉིད་ཀྱི་གསུང་ལ་མཁན་ཆེན་ཐམས་ཅད་མཁྱེན་པས་ཟིན་བྲིས་མཛད་པའི་ཆོས་འབྱུང་དང་། བསྐྱེད་རྫོགས་ཀྱི་བཤད་པ་ཡིད་འཕྲོག་ལྷའི་རོལ་མོ། ཡང་འདུས་པའི་ཆོས་འབྱུང་གསང་འདུས་ཆོས་ཀུན་གསལ་བའི་ཉིན་བྱེད། འདི་ནི་དཔལ་གསང་བ་འདུས་པའི་ཆོས་ཚུལ་མ་ལུས་པ་གསལ་བའི་འདྲེན་བྱེད་ཟུང་དུ་སྣང་ངོ་། །སྔགས་འཆང་ཆེན་པོའི་གསང་འདུས་དཀྱིལ་ཆོག་གི་མཆན་བུ་མ་དག་པའི་འཁྲུལ་སེལ། དེ་ལས་འཕྲོས་པའི་དྲིས་ལན་གཉིས། གསང་འདུས་སྒྲུབ་ཐབས་ཀྱི་རྣམ་བཤད་ངེས་དོན་འཕྲིན་ལས་རྒྱ་མཚོའི་འབྱུང་གནས། འདི་ནི་གཙོ་བོར་སྒྲུབ་ཐབས་ཀྱི་རྣམ་བཤད་ཡིན་ཡང་། དཀྱིལ་འཁོར་གྱི་ཆོ་གའི་དོན་རྣམས་ཀྱང་གསལ་བར་བཤད་སྣང་ངོ་། །ཡང་ཞེ་སྡང་ཅན་གཙོ་བོར་འདུལ་བ་གཤིན་རྗེ་གཤེད་ཀྱི་སྐོར་ལ། རྡོ་རྗེ་འཇིགས་བྱེད་ཀྱི་སྒྲུབ་ཐབས་བསྡུས་པ་གཏོར་ཆོག་དང་བཅས་པ་བདུད་དཔུང་བསྲེག་པའི་མེ་འོད། འཇིགས་བྱེད་ཀྱི་མན་ངག་ཡང་གསང་མཐུ་བཟློག་ནག་པོ་ཉམས་སུ་ལེན་ཚུལ་བསྟན་དགྲའི་སྲོག་དབུགས་ལེན་པའི་བཤན་པ་ནག་པོ། གཤེད་དམར་གྱི་སྒྲུབ་ཐབས་བློ་དམན་དགའ་བ་སྐྱེད་བྱེད། གཤེད་དམར་སྤྲོས་མེད་ཀྱི་ཁྲིད་ཀྱི་བླ་མ་བརྒྱུད་པའི་གསོལ་འདེབས་ལམ་རིམ་སྨོན་ལམ་དང་བཅས་པ་དངོས་གྲུབ་བསམ་འཕེལ། ན༽ གཤིན་རྗེ་གཤེད་སྐོར་གྱི་ཆོས་འབྱུང་འཇམ་དཔལ་ཆོས་ཀུན་གསལ་བའི་ཉིན་བྱེད། འདི་ནི་གཤེད་སྐོར་གྱི་ཆོས་སྐོར་ཕྲ་རགས་ཀུན་རྣམ་པར་བཀྲ་བའི་མེ་ལོང་དུ་སྣང་ངོ་། །འཇིགས་བྱེད་སྒྲུབ་ཐབས་ཀྱི་རྣམ་བཤད་བདུད་སྡེ་འཇོམས་པའི་རྡོ་རྗེའི་མེ་འོད་རྣམས་སོ། །གཉིས་པ་མ་རྒྱུད་ཀྱི་སྐོར་ལ། བདེ་མཆོག་དྲིལ་བུ་པའི་སྒྲུབ་ཐབས་མཁའ་སྤྱོད་བསྒྲོད་པའི་ཉེ་ལམ། བདེ་མཆོག་ལཱུ་ནག་དྲིལ་གསུམ་གྱི་སྒྲུབ་ཐབས་རྣམ་བཤད་རྣལ་འབྱོར་གསང་མཐའི་བསྟན་པ་རྒྱས་པའི་ཉིན་བྱེད། བདེ་མཆོག་དྲིལ་བུ་པའི་སྒྲུབ་དཀྱིལ་ལ་ཉེར་མཁོའི་ཡི་གེ་བཅུད་ཀྱི་ཐིག་ལེ། དྲིལ་བུ་རིམ་ལྔའི་ཁྲིད་ཡིག་ཚོགས་བསྒོམ་པའི་གསུང་ལ་ཞུས་དག་མཛད་པ། དྲིལ་བུ་པའི་ལུས་དཀྱིལ་ལུང་སྦྱོར་ཡིད་བདེའི་དཔལ་སྟེར། པ༽ བདེ་མཆོག་ཆོས་འབྱུང་བདེ་མཆོག་ཆོས་ཀུན་གསལ་བའི་ཉིན་བྱེད། རྡོ་རྗེ་རྣལ་འབྱོར་མའི་སྦྱིན་སྲེག་གི་ཡི་གེ་མཁའ་སྤྱོད་བསྒྲོད་པའི་གསང་ལམ། རྡོ་རྗེ་རྣལ་འབྱོར་མའི་སིནྡྷུ་རའི་དཀྱིལ་འཁོར། སྒྲུབ་མཆོད་བདག་འཇུག་དང་བཅས་པའི་ཡི་གེ་འགྲོ་ཀུན་མཁའ་སྤྱོད་བསྒྲོད་པའི་མྱུར་ལམ། བདེ་མཆོག་ཡབ་ཡུམ་གྱི་འཕོ་བའི་ཡི་གེ་མལ་ལོའི་གསུང་ལ་ས་ཆེན་གྱིས་ཟིན་བྲིས་མཛད་པའི་ཉམས་ལེན་སྙིང་པོ། ཡང་མལ་ལོའི་གསུང་ས་ཆེན་གྱིས་བྲིས་པའི་རྣལ་འབྱོར་མའི་འཕོ་བ་སྒོམ་ཚུལ། རྡོ་རྗེ་རྣལ་འབྱོར་མའི་བསྐྱེད་རིམ་གྱི་རྣམ་བཤད་མཁའ་སྤྱོད་ལམ་བཟང་གསལ་བའི་ཉིན་བྱེད། ཐུན་མོང་མ་ཡིན་པའི་བསམ་མི་ཁྱབ་མཁའ་སྤྱོད་སྒྲུབ་པའི་མྱུར་ལམ་དང་། དེའི་གསང་ལམ་རྣལ་འབྱོར་མའི་མན་ངག་གསེར་ཆོས་ཆིག་བརྒྱུད། རྣལ་འབྱོར་མའི་གསེར་ཆོས་ཆིག་བརྒྱུད་མ་ཚར་ཆེན་གྱིས་མཛད་པ་ལ་ཞུས་དག་གནང་བ། རྡོ་རྗེ་རྣལ་འབྱོར་མའི་འཕོ་བ་ཆིག་བརྒྱུད་མའི་ཡི་གེ དེ་ཉིད་ཀྱི་དྲིས་ལན་དོགས་གཅོད་ཟིན་བྲིས། ནཱ་རོ་མཁའ་སྤྱོད་ཀྱི་གསེར་ཆོས་ཆིག་བརྒྱུད་མའི་མན་ངག་སོགས་ཀྱི་ཞལ་ཤེས་ཁག་ཆེ་བ་འགའ་ཞིག ས་ལོའི་ཕྱག་དཔེ་ལས་ལོགས་སུ་བཀོད་བ། ལངྐ་ལི་ཡ་སྒྲུབ་པ་བྱ་ཚུལ་བཀླགས་ཆོག་མ། ནག་པོ་རིམ་བཞིའི་ཟུར་འདེབས་སངས་རྒྱས་དཔལ་བས་མཛད་པ་ལ་ཞུས་དག་གནང་བ། བདེ་མཆོག་ཕོ་བྲང་གི་ཚད་བཤད་པ་བློ་གསལ་མིག་ཐུར། གོ་ཆའི་ལྷ་བརྩིགས་ཆེན་མོའི་གསལ་བྱེད། བདེ་མཆོག་ལོ་ཧི་པའི་ངག་འདོན་བསམ་འཕེལ་ནོར་བུ། ནཱ་རོ་མཁའ་སྤྱོད་ཀྱི་ལམ་རིམ་སྨོན་ལམ་དང་བཅས་པ་འཕྲིན་ལས་མཁའ་ཁྱབ། བདེ་མཆོག་རྩ་རྒྱུད་ཀྱི་ཁོག་ཕུབ་བདེ་མཆོག་རྒྱུད་བཤད་བསྟན་པ་རྒྱས་པའི་ཉིན་བྱེད་རྣམས་སོ། །གསུམ་པ་གཉིས་མེད་ཀྱི་སྐོར་ལ། རྒྱ་ཆེ་བ་གཉིས་མེད་ཀྱི་སྐོར་དང་། ཟབ་པ་གཉིས་མེད་ཀྱི་སྐོར་གཉིས་ལས། དང་པོ་ལ། ཕ༽ དུས་ཀྱི་འཁོར་ལོའི་རྒྱུད་དང་མན་ངག་འཆད་ཅིང་ཉམས་སུ་ལེན་པ་ལ་ཉེ་བར་མཁོ་བའི་བསྟན་བཅོས་དུས་འཁོར་བསྟན་པའི་མཛེས་རྒྱན། བ༽ དུས་ཀྱི་འཁོར་ལོའི་ཆོས་འབྱུང་བའི་ཚུལ་ངོ་མཚར་དད་པའི་ཤིང་རྟ། དུས་བཟང་ངོས་འཛིན་དང་། དེའི་མཛེས་རྒྱན། རིགས་ལྡན་ཆེན་པོའི་སྐུ་གདུང་གི་ལོ་རྒྱུས་རྣམས་སོ། །གཉིས་པ་ཟབ་པ་གཉིས་མེད་ཀྱི་སྐོར་ལ། རྒྱུད་ཀྱི་སྐོར། མན་ངག་གི་སྐོར། དེ་གཉིས་ཀྱི་ཐུན་མོང་གི་སྐོར་དང་གསུམ་ལས། དང་པོ་ལ། དགེས་མཛད་རྡོ་རྗེའི་ཆོས་སྐོར་འཆད་པའི་སྔོན་འགྲོའི་སྤྱི་བཤད་འཕྲིན་ལས་རབ་རྒྱས། རྩ་རྒྱུད་བརྟག་གཉིས་ཀྱི་དོན་འགྲེལ་ཁོག་ཕུག་རྒྱུད་འགྲེལ་སྒོ་བརྒྱའི་ལྡེ་མིག འདིས་རྩ་རྒྱུད་ཁོ་ནའི་བཤད་ཁ་ཚང་ལ་མ་ནོར་བ་ཞིག་འཆད་པར་ནུས་སོ། ། མ༽ ཡང་རྩ་རྒྱུད་བརྟག་གཉིས་ཀྱི་ཚིག་འགྲེལ་རྒྱུད་བཤད་བསྟན་པ་རྒྱས་པའི་ཉིན་བྱེད། འདིས་ནི་རྩ་རྒྱུད་ཀྱི་བཤད་པ་ཤིན་ཏུ་རྒྱས་ཤིང་མཐའ་ཆོད་པར་འཆད་ནུས་ཤིང་། ཀྱཻ་རྡོར་རྒྱུད་བཤད་ཀྱི་སྔོན་འགྲོ་རྒྱུད་སྡེ་སྤྱི་རྣམ་ལ་ཉེར་མཁོའི་ཡི་གེ་དཔལ་གྱི་རྒྱལ་མཚན་གྱི་ཟིན་བྲིས་ལ་ཞུ་དག་གནང་བ་བློ་གསལ་མིག་ཐུར། ཚུལ་གསུམ་གསལ་རྒྱན་གྱི་དོན་འགྲེལ་ཁོག་ཕུབ་པད་དཀར་ཕྲེང་མཛེས། ལྗོན་ཤིང་མཛེས་རྒྱན་གྱི་དོན་འགྲེལ་ཁོག་ཕུབ་རིན་པོ་ཆེའི་ཕྲེང་མཛེས། ཀྱཻ་རྡོ་རྗེའི་རྒྱུད་གསུམ་གྱི་དོན་འགྲེལ་ཚུལ་བཞི་དང་བཅས་པའི་ཟིན་བྲིས་རིན་པོ་ཆེའི་གཏེར་མཛོད། འདི་མཁན་ཆེན་ངག་དབང་ཆོས་གྲགས་ལ་རྒྱུད་གསུམ་གྱི་བཤད་ཁ་གསན་དུས་ཟིན་བྲིས་སུ་མཛད་པ་ཤིན་ཏུ་ལེགས་ཤིང་དོན་འདུས་པ་ཞིག་གནང་ངོ་། །ཀྱཻ་རྡོ་རྗེའི་རྒྱུད་དང་མན་ངག་འཆད་ཚུལ་གྱི་ཟིན་བྲིས། ཀུན་དགའ་མཆོག་ལྡན་པའི་གསུང་ལ་ཞུ་དག་གནང་བ། བདག་མེད་ལྷ་མོ་བཅོ་ལྔའི་བསྟོད་པ་རིན་ཆེན་ཕྲེང་བའི་དོན་འགྲེལ་ཁོག་ཕུབ་འཕྲིན་ལས་མཁའ་ཁྱབ། བསྟོད་པ་དེ་ཉིད་མཆན་བུའི་སྒོ་ནས་ཞིབ་ཏུ་བཤད་པ་ཡིད་འོང་ལང་ཚོ་རྒྱས་པའི་བཞིན་རས་གསུང་རབ་ཚིག་དོན་ལ་ཆགས་པའི་སྐྱེས་བུའི་ཡིད་འཕྲོག་དགའ་བདེའི་དཔལ་སྟེར། གཉིས་པ་མན་ངག་གི་སྐོར་ལ། ཀྱཻ་རྡོ་རྗེ་མན་ངག་ལུགས་ཀྱི་ཆོས་སྐོར་ལ་སློབ་ཚུལ་དོན་གཉེར་ཀུན་དགའ། གསུང་ངག་ཆོས་འབྱུང་བསྡུས་པ་དོན་གཉེར་དགའ་བ་སྐྱེད་བྱེད། གསུང་ངག་ཆོས་འབྱུང་རྒྱས་པ་ཁོག་ཕུབ་དང་བཅས་པ་ལེགས་བཤད་འདུས་པའི་རྒྱ་མཚོ། རྡོ་རྗེའི་ཚིག་རྐང་གི་དོན་འགྲེལ་ཁོག་ཕུབ་བློ་གསལ་ཡིད་བདེ་འབྱུང་བའི་དགའ་ཚལ། སྣང་གསུམ་མཛེས་རྒྱན་དང་རྒྱུད་གསུམ་མཛེས་རྒྱན་གྱི་ས་བཅད་ལོགས་སུ་བཀོད་པ་རིན་ཆེན་འཕྲེང་བ། བླ་མ་དམ་པའི་ལམ་འབྲས་གསུང་དུས་ཀྱི་གནད་ཀྱི་ཟིན་བྲིས་རྒྱལ་ལྷ་ཁང་པ་བློ་གྲོས་སེང་གེས་མཛད་པ་ཞིབ་ཏུ་བཤད་པ། བར་སྟོན་ཟིན་བྲིས་ཀྱི་ཤིན་ཏུ་ཟབ་པའི་གསུང་སྒྲོས་རྣམས་ལོགས་སུ་བཀོད་པ་ཡིད་ཀྱི་འདོད་འཇོ། རྗེ་མུས་ཆེན་གྱི་དྲིས་ལན་རྒྱལ་བ་དགྱེས་པའི་མཆོད་རྫས། གསུང་ངག་ལ་ཉེ་བར་མཁོ་བའི་བྲག་ཕུག་པ་དང་བླ་མ་དམ་པའི་གསུང་རྒྱུན་རྣམས་ཕྱོགས་གཅིག་ཏུ་བྲིས་པ་ཟབ་དོན་བདུད་རྩིའི་ཐིགས་པ། ལམ་འབྲས་འཁྲུལ་འཁོར་གྱི་ལག་ལེན་གསལ་བར་བཤད་པ་རྣལ་འབྱོར་ཀུན་དགའ། རླུང་གི་རྣམ་བཤད་མུན་སེལ་སྒྲོན་མེ། ནང་གི་བླ་མའི་རྣལ་འབྱོར་བྱ་ཚུལ་དོན་གཉིས་མཐར་ཕྱིན། ཀྱཻ་རྡོར་གྱི་རྩ་སྔགས་ཀྱི་རྣམ་བཤད་ཟབ་དོན་རྒྱས་པའི་ཉིན་བྱེད། ལམ་སྦས་བཤད་ཀྱི་ཁྲིད་ཡིག་གོང་མའི་གསུང་གི་བདུད་རྩི་མན་ངག་གི་རྒྱ་མཚོ། བརྡའ་དོན་གསལ་བ། བརྡའ་ཆིག་བརྒྱུད། མགོན་རྐྱང་གི་རྗེས་གནང་། སྒྲུབ་པ་ལུང་སྦྱིན་རྣམས་ཀྱི་ཕྱག་ལེན་གྱི་ཡི་གེ་དོན་གཉིས་ལྷུན་གྲུབ། བརྡའ་ཆིག་བརྒྱུད་ཐུན་མོང་མ་ཡིན་པའི་ཕྱག་ལེན་སྙན་བརྒྱུད་ཡིད་བཞིན་ནོར་བུ། ས་སྐྱ་པའི་ཡབ་ཆོས་ལམ་སྐོར་ཕྱི་མ་བརྒྱད་ཀྱི་ཁྲིད་ཡིག་སྔགས་འཆང་ཆེན་པོའི་གསུང་རྩོམ་འཕྲོ་ཅན་ཁ་བསྐངས་པ་དོན་གཉིས་ལྷུན་གྲུབ་འཕྲིན་ལས་རྒྱུན་མི་འཆད་པའི་དགའ་སྟོན། མུ་གུ་ལུང་གི་ཕུག་པ་བཅུ་གསུམ་གྱི་ངོས་འཛིན། བདག་མེད་ལྷ་མོ་བཅོ་ལྔའི་སྒྲུབ་ཐབས་མ་ནོར་དོན་གསལ། དེའི་དཀྱིལ་ཆོག་འཕྲིན་ལས་ཀུན་ཁྱབ། དེའི་དབང་གི་མཚམས་སྦྱོར་འཕྲིན་ལས་རབ་རྒྱས། དེའི་རྡུལ་ཚོན་གྱི་དཀྱིལ་འཁོར་འབྲི་ཚུལ་བློ་གསལ་ཁ་འབྱེད། དེའི་བསྟོད་པ་རྣམ་དག་གི་ཕྲེང་བ་ལ་ཞུ་དག་མཛད་པ། ཀྱཻ་རྡོར་མངོན་རྟོགས་ཀྱི་སྦྱང་གཞི་སྦྱོང་བྱེད་སྦྱོར་ཚུལ་ཉེར་མཁོ་ཀུན་དགའ། ཀྱཻ་རྡོར་མངོན་རྟོགས་ཀྱི་རྣམ་བཤད་ཟིན་བྲིས་འཇམ་དབྱངས་དགོངས་རྒྱན། ཀྱཻ་རྡོར་མངོན་རྟོགས་ཡན་ལག་དྲུག་པའི་དཀའ་གནས་ཀྱི་བཤད་པ་ཟབ་དོན་བཅུད་ཀྱི་སྙིང་པོ། རྡོ་རྗེ་ལུས་ཀྱི་རྣམ་བཤད་རྡོ་རྗེ་ཐེག་པའི་ཁང་བཟང་མཛེས་པར་བྱེད་པའི་རིན་པོ་ཆེའི་རྒྱན་ཕྲེང་རྣམས་སོ། །ཀྱཻ་རྡོར་ཡབ་ཡུམ་གཉིས་ཀའི་ཕྱི་ནང་གི་བསྐྱེད་རིམ་གྱི་རྣམ་བཤད་དགྱེས་རྡོར་ཆོས་ཀུན་གསལ་བའི་ཉིན་བྱེད། འདིར་ནི་ཀྱཻ་རྡོར་ཡབ་ཡུམ་གཉིས་ཀའི་ཕྱི་དཀྱིལ་ནང་དཀྱིལ་གྱི་རྣམ་གཞག་ཞིབ་ཏུ་བཤད་པའི་སྟེང་དུ་འབྲས་བུ་ས་ལམ་བསྒྲོད་ཚུལ་གྱི་རྣམ་གཞག་ཀྱང་དཔྱོད་ལྡན་རྣ་བའི་བདུད་རྩིར་གྱུར་པ་ཞིག་སྣང་ངོ་། །གསུམ་པ་དེ་གཉིས་ཀྱི་ཐུན་མོང་བའི་སྐོར་ལ། ས་སྐྱ་པའི་བསྟན་འཛིན་ངོར་རྫོང་རྣམ་གཉིས་ཀྱི་སོ་སོའི་བཞེད་སྲོལ་ལེགས་པར་བཤད་པའི་ལུགས་གཉིས་ཟབ་དོན་གསལ་བའི་ཉིན་བྱེད། བཞི་པ་དེའི་ཁོངས་སུ་གཏོགས་པ་ཆོས་སྐྱོང་གི་སྐོར་ལ། ཞ༽ དྲུག་ཅུ་པའི་དྲིས་ལན་ཡི་གེ་གསར་རྙིང་ལེགས་བཤད་ལོག་རྟོག་འཇོམས་པའི་ལྷ་དབང་རྡོ་རྗེ། ཆོས་སྐྱོང་སྐོར་གྱི་ཆོས་འབྱུང་རྒྱས་པ་བསྟན་སྲུང་ཆོས་ཀུན་གསལ་བའི་ཉིན་བྱེད། འདི་ན་གུར་ཞལ་གཉིས་གཙོ་བོར་གྱུར་པའི་ས་སྐྱ་པའི་ཆོས་སྐྱོང་དུར་ཁྲོད་བདག་པོ། དཀར་བདུད་ལྕམ་དྲལ། གུར་མགོན་གྱི་ལས་མཁན་རྣམས་དང་བཅས་པའི་ཆོས་ཀྱི་བྱུང་ཚུལ་མ་ལུས་པ་གསལ་ལོ། །གུར་མགོན་ཁྲོ་བཅུའི་རྗེས་གནང་བྱ་ཚུལ་བདུད་ཀྱི་དཔུང་ཚོགས་ཟིལ་གྱིས་གནོན་པར་བྱེད་པའི་མེ་འོད། མཁའ་འགྲོ་སྦྲགས་སྒྲུབ་ཀྱི་མན་ངག་བདུད་སྡེ་འཇོམས་པའི་གནམ་ལྕགས། གུར་གྱི་མགོན་པོའི་ཞི་བའི་སྦྱིན་སྲེག་དོན་གཉེར་དགའ་བསྐྱེད་བར་ཆད་ཀུན་སེལ། རྡོ་རྗེ་ནག་པོ་ཆེན་པོ་ལྕམ་དྲལ་ལས་མཁན་དང་བཅས་པའི་བསྟོད་བསྐུལ་འཕྲིན་ལས་མྱུར་དུ་སྒྲུབ་པའི་ཕོ་ཉ། ས་སྐྱ་པའི་བཀའ་སྲུང་རྣམས་ཀྱི་འཕྲིན་བཅོལ་གྱི་ཡི་གེ་ཡིད་བཞིན་ནོར་བུ་དགོས་འདོད་ཀུན་འབྱུང་། བསེ་འབག་ནག་པོ་འཕུར་ཤེས་ཀྱི་ཐུགས་རྗེ་ལ་བསྐུལ་བའི་ཡི་གེ ས་སྐྱ་པའི་བཀའ་སྲུང་རྣམས་ཀྱི་རྩ་སྔགས་སོགས་ཀྱི་དོན་བཤད་པ་དཔེ་རྙིང་ཡིད་ཆེས་ཅན་ལས་བཤུས་པ། ཆོས་སྐྱོང་གི་རྟེན་ལ་གཟུངས་གཞུག་ཚུལ་ཐུན་མོང་མ་ཡིན་པ་འཕྲིན་བཅོལ་རྒྱས་པ་དང་བཅས་པ། ཆོས་སྐྱོང་རྣམས་ཀྱི་བསྐང་བཤགས་འཕྲིན་བཅོལ་དང་བཅས་པ་ཡིད་ཀྱི་འདོད་འཇོ་དང་། དོན་གཉིས་ལྷུན་གྲུབ་གཉིས། ཙ་ཏུརྨུ་ཁའི་བསྟོད་བསྐུལ་དགྲ་སྡེ་འཇོམས་པའི་མཚོན་ཆ། ཞལ་བཞི་པའི་བསྐང་གསོ་བསྡུས་པ་བར་ཆད་གཡུལ་ལས་རྣམ་རྒྱལ། ཞལ་བཞི་པའི་བསྐང་གསོ་འཕྲིན་བཅོལ་དང་བཅས་པ་བསམ་དོན་མྱུར་འགྲུབ། ཞལ་བཞི་པ་ལ་གཏང་རག་མཆོད་གསོལ་ངོ་མཚར་རིན་པོ་ཆེའི་འཕྲེང་མཛེས། པུ་ཏྲའི་བསྐང་གསོ་འཕྲིན་བཅོལ་དང་བཅས་པ་བསམ་དོན་མྱུར་འགྲུབ། པུ་ཏྲ་འཁོར་བཅས་ལ་མཆོད་ཅིང་འཕྲིན་ལས་འཆོལ་བའི་ཚིགས་བཅད་དོན་གཉིས་ལྷུན་གྲུབ། པུ་ཏྲའི་བསྟོད་པ་བདུད་དཔུང་ཀུན་འཇོམས། པུ་ཏྲ་ལ་གཏང་རག་མཆོད་གསོལ་དགོས་འདོད་ཀུན་འབྱུང་ནོར་བུའི་ཕྲེང་བ། པུ་ཏྲ་ཁང་དུ་སྤྱན་གཟིགས་ཕུལ་བའི་འཕྲིན་བཅོལ། པུ་ཏྲའི་འཆམ་གྱི་བརྗེད་བྱང་བསྟན་སྲུང་དགྱེས་པའི་རྔ་སྒྲ། ས་སྐྱ་པའི་བསྟན་སྲུང་རྣམས་ཀྱི་དྲག་བསྐུལ་བསྟན་དགྲའི་སྲོག་རྩ་གཅོད་པར་བྱེད་པའི་མཚོན་ཆ་དང་། བསམ་དོན་མྱུར་འགྲུབ་གཉིས། དུར་ཁྲོད་བདག་པོའི་བསྐང་བཤགས་བཟློག་བསྐུལ་བསྟོད་པ་དང་བཅས་པ་བསམ་དོན་ཀུན་འགྲུབ། དམག་ཟོར་རྒྱལ་མོའི་བསྟོད་བསྐུལ་འཕྲིན་ལས་མྱུར་དུ་འགྲུབ་པའི་ཕོ་ཉ། ཆོས་སྐྱོང་ཡིད་བཞིན་ནོར་བུ་ཀུན་ཁྱབ་དྲག་པོ་རྩལ་ལ་འཕྲིན་ལས་བཅོལ་བའི་ཡི་གེ་བསམ་དོན་ཀུན་འགྲུབ། རྣམ་ཐོས་སྲས་འཁོར་བཅས་མཆོད་པའི་ཆོ་ག་དགོས་འདོད་མ་ལུས་པ་འབྱུང་བའི་རིན་པོ་ཆེའི་གཏེར་མཛོད་རྣམས་སོ། །གསུམ་པ་དེ་དག་ལ་ཐུན་མོང་དུ་དགོས་པའི་ཆོས་སྐོར་ལ། བླ་མ་ལྔ་བཅུ་པའི་རྣམ་བཤད་རྗེ་བཙུན་མཆོག་གི་དགོངས་རྒྱན། དཔལ་ས་སྐྱ་པ་སྔགས་འཆང་རྣམས་ལ་མེད་ཐབས་མེད་པའི་བཟའ་བའི་དམ་ཚིག་བདུད་རྩི་རིལ་བུ་བསྒྲུབ་ཚུལ་གྱི་གསུང་རབ་རྣམས་ཕྱོགས་གཅིག་ཏུ་བསྒྲིགས་པ་ཉོན་མོངས་ནད་ཀུན་སེལ་བའི་སྨན་མཆོག་བདུད་རྩིའི་རྒྱ་མཚོ། རྡོར་དྲིལ་གྱི་རྣམ་བཤད་སྔགས་འཆང་རྣམས་ལ་གཅེས་པའི་ནོར་རྫས། རྡོ་རྗེ་དྲིལ་བུ། བགྲང་ཕྲེང་། དགང་བླུག བུམ་པ་རྣམས་ཀྱི་རྣམ་བཤད་འཕྲིན་ལས་ཀུན་ཁྱབ། བཟའ་བའི་དམ་ཚིག་གི་རྣམ་བཤད་བདུད་རྩིའི་རོལ་མཚོ། རིགས་སྔགས་ཀྱི་འདུལ་བ་རྣམ་པར་འབྱེད་པ་འཁྲུལ་སྤོང་མཛེས་པར་བྱེད་པའི་རྒྱན། འདི་ཉིད་དུ་པཎ་ཆེན་བྱམས་པ་གླིང་པ་སོགས་ཀྱིས་རྩ་ལྟུང་འཁྲུལ་སྤོང་ལ་བརྒལ་ཞིང་བརྟགས་པ་མང་དུ་མཛད་པ་རྣམས་ཀྱི་ལན། པཎ་ཆེན་ཤཱཀྱའི་མཚན་ཅན་གྱིས་མཛད་ཚུལ་སོགས་དང་སྦྱར་ནས་ཆོས་ཀྱི་དག་བྱེད་མང་དུ་མཛད་པ་ཡང་སྣང་ངོ་། །རྣལ་འབྱོར་བླ་མེད་ཀྱི་ཕྱི་དང་ནང་གི་ཡུལ་ཆེན་གྱི་རྣམ་གཞག་མདོར་བསྡུས་བཤད་པའི་ཡི་གེ སྡོམ་གསུམ་རབ་དབྱེའི་བསྡུས་དོན་བློ་གསལ་འཇུག་པ་བདེ་བྱེད། གཞལ་ཡས་ཁང་གི་རྣམ་བཤད་མ་རིག་པའི་ལིང་ཐོག་བསལ་བའི་མིག་ཐུར་རྣམས་སོ། །གསུམ་པ་ཞར་བྱུང་ཐ་སྙད་རིག་གནས་ཀྱི་སྐོར་དང་། ཐོར་བུའི་རྣམ་གྲངས་ལ། བརྡའ་གསར་རྙིང་གི་ཤན་འབྱེད་གསུང་རབ་ཀུན་ལ་ལྟ་བའི་སྒྲོན་མེ། ལེགས་སྦྱར་ཀློག་ཚུལ་གྱི་བསྟན་བཅོས་བློ་གསལ་ཀུན་དགའ། བོད་ཀྱི་བརྡའི་བསྟན་བཅོས་མཁས་མང་དགོངས་པའི་བཅུད་བསྡུས་གསུང་རབ་ཀུན་ལ་ལྟ་བའི་ལེགས་བཤད་མིག་དབང་རབ་གསལ་སྣང་བ། ཡང་དག་ཡིག་ཉུང་ངུ་གཅིག དོན་རྒྱན་སོ་ལྔའི་རྣམ་བཤད་བློ་གསལ་གཞོན་ནུའི་མགུལ་རྒྱན་ཡིད་འོང་ཨུཏྤ་ལའི་ཕྲེང་བ། སྒྲ་རྒྱན་གྱི་བསྟན་བཅོས་མཁས་པའི་ཡིད་འཕྲོག་བློ་གསལ་མགུལ་རྒྱན་རྣམས་དང་། ཐོར་བུ་བ་ལ། ཀྱཻ་རྡོ་རྗེའི་མངོན་རྟོགས་ལམ་དུས་སོགས་ཉེར་མཁོའི་ཡི་གེ་རྗེ་དམ་པས་མཛད་པ་རྣམས་ལ་ཞུས་གཏུགས་གནང་བ་དཔྱོད་ལྡན་གཟུར་གནས་རྣམས་ཀྱི་ཡིད་འཕྲོག འདི་ན་ལམ་དུས་གནད་བསྡུས་རྒྱས་ཉུང་གཉིས། ལམ་ཟབ་ཆག་མེད་གནད་བསྡུས། བིར་བསྲུང་གནད་བསྡུས། རྣལ་འབྱོར་མ་གནད་བསྡུས་རྣམས་ཡོད་དོ། །དྲིལ་བུ་རིམ་ལྔའི་ལོག་རྟོག་བསལ་བྱེད་གུང་རུས་མཛད་པ་ལ་ཞུས་དག་གནང་བ། ནག་པོ་པའི་བསྙེན་པ་བྱེད་ཚུལ། དེའི་གཞི་བསྙེན་དང་ཁ་གསོ་བྱེད་ཚུལ་འཕྲིན་ལས་བསམ་འཕེལ། བདེ་མཆོག་གི་རྡུལ་ཚོན་དཀྱིལ་འཁོར་འབྲི་ཚུལ་བློ་གསལ་རྣམས་ཀྱི་དགའ་སྟོན། བདེ་མཆོག་གི་སྔགས་ཕྲེང་མཆན་བཅས། ཉམས་ལེན་ཟབ་མོའི་རིམ་པ་རྣམས་གསལ་འདེབས་པའི་ཡི་གེ་ཏིང་ངེ་འཛིན་གོང་འཕེལ། ནག་པོ་ཆེན་པོའི་ཐུན་མོང་མ་ཡིན་པའི་སྒྲུབ་ཐབས་ཁའུ་བྲག་རྫོང་གི་རྒྱུན་གྱི་སྙན་བརྒྱུད་ཡིད་བཞིན་ནོར་བུའི་ཕྲེང་བ། ཀུ་རུ་ཀུལླེའི་བསྙེན་པའི་སྐབས་ཀྱི་ལམ་ཉམས་སུ་ལེན་ཚུལ་གྱི་གནད་བསྡུས། བདེ་མཆོག་ནག་པོ་པའི་མངོན་རྟོགས་བསྒོམ་དོན་བསྡུས་པ་ཏིང་འཛིན་རབ་གསལ། བདེ་མཆོག་དཀར་པོའི་ཚེ་སྒྲུབ་ཀྱི་ཉམས་ལེན་སྙིང་པོ། སྒྲོལ་དཀར་གྱི་སྒྲུབ་ཐབས་འཆི་མེད་དཔལ་སྟེར་རྣམ་རྒྱལ་གྱི་སྒྲུབ་ཐབས་སྙིང་པོ་འཆི་མེད་དཔལ་སྟེར། རྟ་མགྲིན་སྐྱེར་སྒང་ལུགས་ཀྱི་སྒྲུབ་ཐབས་སྙིང་པོ་རྒྱལ་འགོང་ཀུན་འདུལ། གུར་དྲག་ཉམས་ལེན་བསྡུས་པ། ས་པཎ་དང་འཇམ་དབྱངས་སྦྲགས་སྒྲུབ་ཀྱི་སྙིང་པོ། སློབ་དཔོན་རིན་པོ་ཆེའི་བླ་མའི་རྣལ་འབྱོར་བསྡུས་པ། ཚེ་སྒྲུབ་ཉེ་བརྒྱུད་ཀྱི་ཉམས་ལེན་སྙིང་པོ། ཁྱུང་ཁྲའི་སྒོམ་དོན་སྙིང་པོ། གུར་དྲག་གི་སྒྲུབ་ཐབས་བསྡུས་པ། ཚེ་སྒྲུབ་མདའ་འཕེལ་མའི་སྒོམ་བཟླས་སྙིང་པོ། ཚེ་སྒྲུབ་མདའ་འཕེལ་མའི་སྒྲུབ་ཐབས་དང་དབང་བསྐུར་བྱ་ཚུལ་འཆི་མེད་ལྷུན་གྲུབ། ཐུགས་རྗེ་ཆེན་པོ་ཞལ་བཅུ་གཅིག་པའི་སྒྲུབ་ཐབས་བསྡུས་པ་བསམ་པ་ལྷུན་གྲུབ། ནང་གི་བྲག་རྫོང་མ་བསྒོམ་ཚུལ། ཕྱག་རྡོར་ཨུ་ཚའི་སྒོམ་བཟླས་སྙིང་པོ། ནཻ་གུ་ཆོས་དྲུག་གི་རྒྱུན་གྱི་ཉམས་ལེན་རྣལ་འབྱོར་གདེང་ཐོབ། རྡོ་རྗེ་ཕུར་པའི་མངོན་རྟོགས་ཚིགས་བཅད་མ་འཕྲིན་ལས་རབ་རྒྱས། ཡེ་ཤེས་ཁྱུང་ནག་སྒྲུབ་ཐབས་བསྡུས་པ། ཛམ་དམར་གྱི་མན་ངག་ཟབ་མོ་ཉམས་སུ་ལེན་ཚུལ་གྱི་སྙིང་པོ། དབྱུག་གུ་མ་མཆེད་གསུམ་གྱི་སྒྲུབ་ཐབས་བསམ་དོན་ཀུན་འགྲུབ། དབྱུག་གུ་མ་མཆེད་གསུམ་གྱི་མན་ངག་ཙཀྲ་ལ་བརྟེན་ནས་དབང་བསྡུས་ཟབ་མོའི་ལག་ལེན་གྱི་ཡི་གེ་བསམ་འཕེལ་ནོར་བུ། སོ་སོ་འབྲང་མའི་སྒྲུབ་ཐབས་བསམ་དོན་ཀུན་འགྲུབ། ནཱ་ག་རཀྵའི་སྒྲུབ་ཐབས་མ་རིག་མུན་སེལ། ཡང་དེའི་སྒྲུབ་ཐབས་དང་རྗེས་གནང་བྱ་ཚུལ་མ་རིག་མུན་སེལ། གདོན་སྒྲོལ་གྱི་ཆོ་གའི་ལག་ལེན་གྱི་ཡི་གེ་ཕུན་ཚོགས་བསམ་འཕེལ། ཆུ་གཏོར་གཏོང་ཚུལ་གྱི་ཡི་གེ་འདོད་དགུའི་ཆར་འབེབས། ཀླུ་གཏོར་གཏོང་ཚུལ་གྱི་ཡི་གེ་དགོས་འདོད་ཆར་འབེབས། ནམ་གདོན་གྱི་ནད་མི་འབྱུང་བའི་གདམས་པ་ཟབ་མོ་ཉེས་པ་ཀུན་སེལ། འདྲ་འདྲི་ཆོས་སྡེའི་བཅའ་ཡིག་བསམ་དོན་ཀུན་འགྲུབ། དམག་ཟོར་མ་དང་ཆོས་སྐྱོང་གཞན་རྣམས་ལྷན་ཅིག་ཏུ་མཆོད་གཏོར་འབུལ་ཚུལ་གྱི་ཡི་གེ འཕགས་པ་རིན་པོ་ཆེ་ལ་ལྡན་མ་དབང་ཕྱུག་འབུམ་གྱི་དྲི་བ་ཞུས་པའི་དྲིས་ལན་རྣམ་པར་ངེས་པའི་དོན་འབྲེལ་མཐོང་བ་རབ་དགའ། མཁན་ཆེན་ངག་དབང་ཆོས་གྲགས་ལ་གྲངས་ཆེན་བཅོ་བརྒྱད་ལས་བརྩམས་པའི་དྲི་བ་དྲིས་ལན་གྱི་ཡིག་ཆུང་། ཇོ་གདན་བླ་མ་མང་ཐོས་བཤེས་གཉེན་པའི་དྲིས་ལན་ཡིད་ཀྱི་མུན་སེལ། དབང་བཤད་ལུང་དང་མན་ངག་གི་གཏེར་མཛོད་ཀྱི་དབང་གསུམ་པའི་སྐབས་ཀྱི་གསལ་བྱེད་ཟབ་དོན་རྒྱས་པའི་ཐབས་མཆོག རྒྱུད་སྡེ་བདུན་བཅུ་རྩ་གཉིས་ཀྱི་དཀར་ཆག་གསལ་བའི་སྒྲོན་མེ། སྔགས་འཆང་ཆེན་པོའི་བཀའ་འབུམ་དཀར་ཆག་རིན་ཆེན་ཕྲེང་བ། འཇམ་མགོན་བསོད་ནམས་དབང་པོའི་བཀའ་འབུམ་དཀར་ཆག་ནོར་བུའི་ཕྲེང་བ། སྔགས་འཆང་གྲགས་པ་བློ་གྲོས་ཀྱི་བཀའ་འབུམ་དཀར་ཆག་པདྨོའི་ཕྲེང་བ། འཇམ་དབྱངས་སྐུ་མཆེད། མུས་ཆེན། རྒྱལ་ཡུམ་དམ་པ་རྣམས་ཀྱི་དགོངས་རྫོགས་སུ་བཞེངས་པའི་དངུལ་གདུང་གསུམ་སོགས་ཀྱི་གཟུངས་གཞུག་གི་དཀར་ཆག་དད་པ་སྐྱེད་བྱེད། བྲིས་ཐང་གཙོ་བསྡུས་ཆེན་མོའི་དཀར་ཆག་ཡིད་བཞིན་རིན་པོ་ཆེའི་ཕྲེང་མཛེས། རྗེ་མུས་ཆེན་གྱི་དངུལ་སྐུའི་གཟུངས་གཞུག་གི་དཀར་ཆག སྔགས་འཆང་ངག་དབང་ཀུན་དགའ་དབང་རྒྱལ་དང་། ཆོས་རྒྱལ་མཐུ་སྟོབས་དབང་ཕྱུག་སྐུ་མཆེད་ཀྱི་དགོངས་རྫོགས་སུ་བཞེངས་པའི་དངུལ་གདུང་རྣམས་ཀྱི་གཟུངས་གཞུག་དཀར་ཆག དངོས་གྲུབ་གླིང་དུ་སྐུ་ཐང་སོགས་ཕུལ་བའི་དཀར་ཆག འཕྲིན་བཅོལ་གྱི་ཡི་གེ་དབུ་རྩེར་གསེར་ཕན་ཕུལ་བའི་དཀར་ཆག བདེ་མཆོག་ཕོ་བྲང་ལ་ཞིག་གསོ་གནང་དུས་ཀྱི་དཀར་ཆག རིག་འཛིན་ལྷ་ཁང་དུ་བཞེངས་པའི་མཁན་ཆེན་ཐམས་ཅད་མཁྱེན་པའི་སྐུ་འདྲ་རིན་པོ་ཆེའི་གཟུངས་གཞུག་གི་དཀར་ཆག གྲུབ་མཆོག་མཐུ་སྟོབས་དབང་པོའི་ནང་རྟེན་དངུལ་གདུང་སོགས་ཀྱི་དཀར་ཆག གདན་ས་ཆེན་པོའི་སྒྲུབ་མཆོད་ཀྱི་སྐབས་བཤད་ལས་པ་རྣམས་ཀྱིས་བཤད་བྱའི་བསྟན་བཅོས་ཀྱི་ཐོ་ཡིག་མུན་སེལ་ཡར་ངོའི་ཟླ་བ། རྗེ་ཉིད་ཀྱི་དགུང་ལོ་སོ་བརྒྱད་ཡན་ལ་མགོན་པོའི་ལྗགས་བསྙེན་སོང་ཐོ། ངམ་རིང་ཆོས་སྡེར་མང་ཇ་གསེར་འགྱེད་གནང་དུས་ཀྱི་བསྔོ་ཡིག རྡོར་ཕྲེང་སོགས་དཀྱིལ་ཐང་ཉེར་གཅིག་བཞེངས་པའི་དཀར་ཆག དཔལ་མགོན་ཞལ་བཞི་པའི་མན་ངག་ཡང་གསང་ཧ་ལ་ནག་པོའི་བེའུ་བུམ་གྱི་དཀར་ཆག་བླ་མ་དང་ཞིང་སྐྱོང་དགེས་པའི་མཆོད་རྫས། རྩ་ལྟུང་འཁྲུལ་སྤོང་གི་དོན་འགྲེལ་མང་པོ་ཕྱོགས་གཅིག་ཏུ་བསྒྲིགས་པ། གཤིན་རྗེ་གཤེད་ཀྱི་ཆོས་འབྱུང་ཟབ་ཡངས་ཆོས་སྒོ་འབྱེད་པའི་རིན་ཆེན་ལྡེ་མིག་དགོས་འདོད་ཀུན་འབྱུང་། ཡོ་གའི་ཆོས་འབྱུང་ཡོ་ག་བསྟན་པའི་སྒོ་འབྱེད། གསང་འདུས་ཆོས་འབྱུང་ངོ་མཚར་རིན་པོ་ཆེའི་བང་མཛོད། རབ་གནས་དོན་གསལ་གྱི་དགོངས་འགྲེལ་རིན་པོ་ཆེའི་གཏེར་མཛོད། འཁོར་ལོ་བདེ་མཆོག་གི་ཆོས་འབྱུང་ཡིད་བཞིན་རིན་པོ་ཆེའི་ཕྲེང་བ་དགོས་འདོད་ཀུན་འབྱུང་། ཀུན་མཁྱེན་བསོད་ནམས་སེང་གེའི་རྣམ་ཐར་དད་པ་རྒྱ་མཚོའི་རླབས་ཕྲེང་རྣམ་པར་གཡོ་བ། ངོར་རྫོང་གི་གྲུབ་མཐའི་ཤན་འབྱེད་ལུགས་གཉིས་གསལ་བའི་ཉིན་བྱེད་རྣམས་སོ། །དེ་སྐད་དཀར་ཆག་ནོར་བུའི་དོ་ཤལ་གང་། །ཚིག་འཇམ་སྲད་བུར་བསྟར་ནས་བློ་གྲོས་ཀྱི། །ལང་ཚོ་དར་བབས་དོན་གཉེར་འཛུམ་དཀར་བ། །མང་པོའི་མགུལ་པ་མཛེས་རྒྱན་བཀོད་བྱེད་མཁན། །ཐུན་མོང་དངོས་གྲུབ་ནོར་གྱི་དཔལ་ཡོན་ཅན། །གཤེན་བོན་རིགས་སུ་སྐྱེས་ཀྱང་མཆོག་སིདྡྷི། །ཡིད་བཞིན་འདོད་འཇོར་སྲེད་ནས་ཤཱཀྱའི་བསྟན། །རིན་ཆེན་གན་མཛོད་སྒོར་ཞུགས་ཐོས་བསམ་ལ། །ཅིག་ཏུ་འགྲུས་པའི་བགྱི་བ་མི་དམན་ཞིང་། །རྗེ་བཙུན་བླ་མའི་བཀའ་དྲིན་འོད་ཕྲེང་གིས། །སྙིང་གི་ཟེའུ་འབྲུ་རྒོད་པའི་བྷ་དནྟ། །བསམ་གཏན་མིང་གིས་བོད་དེའོ་དགེ་གྱུར་ཅིག། །།སརྦ་མངྒ་ལཾ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།